Minister Zulu gevra om te bedank en op te hou misleiLindiwe Zulu, minister van maatskaplike ontwikkeling (Mei 2020) (Foto: Verskaf) Die minister van maatskaplike ontwikkeling, Lindiwe Zulu, het Donderdag in die parlement verskeie oproepe aangehoor dat sy dadelik moet bedank en dat sy moet ophou om die publiek te mislei betreffend welsynstoelaes – parlementslede word deur die parlementêre reëls verhoed word om te sê ministers lieg. Zulu het ‘n ministeriële verklaring oor die sosio-ekonomiese gevolge van Covid-19 en die afsonderingsperiode gedoen in die Nasionale Vergadering, en politieke partye het kans gekry om daarop te reageer. In haar inset het Zulu alle maatskaplike werkers bedank, en toegegee dat hulle voor komplekse uitdagings te staan kom, te midde van al minder beskikbare hulpbronne. Sy het borge van haar departement bedank en gesê almal moet van mekaar leer, en bevestig dat haar departement ‘n ekstra R45,5 miljard uit die begroting ontvang het, asook R95 miljoen uit die fonds opgebou het uit beslagleggings op die eiendom van kriminele. Volgens Zulu word 13 000 dakloses, straatmense, boemelaars en bergies in skuilings deur haar departement gehuisves, en is 5 miljoen toelaes van R350 elk teen einde Junie uitbetaal. Die minister se verklaring het politici en joernaliste verward gemaak oor die doel van haar verklaring, wat, behalwe vir die hoeveelheid R350-toelaes wat uitbetaal is, bykans woordeliks ooreenstem met ‘n verklaring wat sy op 8 Julie gemaak het. Die DA-LP Bridget Masango het gesê stelsels waaroor Zulu grootgepraat het werk steeds nie – stelsels waarop kwesbare mense staat maak om nie te verhonger nie. Sy het vele voorbeelde gelys waar die Suid-Afrikaanse Agentskap vir Maatskaplike Sekerheid (Sassa) nie genoeg kontant aan poskantore gestuur het om broodnodige toelaes uit te betaal nie. Die poskantoor van Mitchells Plain is hiervan die mees onlangse voorbeeld. Volgens Masango is Zulu nie in staat om met konkrete voorstelle vir die oplossing van die land se maatskaplike krisisse vorendag te kom nie, en dui haar inset daarop dat die ANC ‘n onkapabele staat bedryf wat heeltemal uit voeling is met die lewens en uitdagings van gewone Suid-Afrikaners. “Minister Zulu, waarom doen u niks nie? Hoekom is dit so dat u gewoon nie omgee nie?” het Masango gevra. Van die kant van die EFF het hul LP Delisile Ngwenya gesê daar is reeds soveel hongersnood in die land – veral onder swart vroue – dat dit bykans ‘n vorm van neo-apartheid deur die ANC is om nie geleenthede vir die land se kwesbares uit te brei nie. Terwyl die regering nie by diesulkes uitkom nie, is daar duisende werklose maatskaplike werkers landwyd, het Ngwenya uitgewys. Die IVP se Liezl van der Merwe het gesê onder minister Zulu floreer korrupsie, soos byvoorbeeld die steel van kospakkies deur ANC-ampsdraers. Sy meen Zulu skuld die land ‘n verskoning. Tammy Breedt van die VF Plus het gesê Suid-Afrika sal die koste van die huidige swak regering op die lang termyn betaal, soos die vertraagde uitbetaling van R350-toelaes, en die regering se leë beloftes. Breedt het die ANC daarvan beskuldig dat hulle ‘n bespotting maak van die Vryheidsmanifes en dat hulle ‘n skande op die land is.